Piraattipuolue tietenkin vastustaa järjestelmää, jossa jokaisen autoilijan liikkeitä seurattaisiin satelliittipaikannuksen avulla, jotta täten voitaisiin verottaa tienkäytöstä. Massiivinen valvontajärjestelmä olisi röyhkeä yksityisyyden loukkaus ja loisi uusia turvallisuusuhkia.

En tässä kirjoituksessa erittele, miksi idea on huono saati perustele sen tarkemmin miksi piraatit sitä niin ehdottomasti vastustavat. Perusteluita löytyy muista kirjoituksista.

Haluan lyhyesti esittää muutaman tosiasian, jotka helposti jäävät keskustelussa varjoon.

Nyt mediassa kerrotaan jo jonkin verran, mitkä liike-elämän tahot lobbaavat järjestelmää, mikä on hyvin tärkeää, mutta se saattaa antaa sellaisen väärän kuvan, että poliittiset tahot olisivat tässä vain sivustakatsojia, jos niitäkään.

1.) Satelliittipaikannusjärjestelmän käyttöönotto on hallitusohjelmassa, ja Vihreät lukivat tämän täysin omaksi ansiokseen. Eli jos halutaan jotain poliittista ryhmää syyttää niin Vihreät ovat mielestäni ilmiselvä kohde. Ilman heidän kovaa poliittista työpanostaan satelliittivalvontaa tuskin kaavailtaisiin lainkaan. Tosin eivätpä tätä muut eduskuntapuolueet ole vastustaneetkaan.

2.) Tiemaksutyöryhmästä on vastuussa Liikenne- ja viestintäministeriö. Jorma Ollilan nimitti puheenjohtajan tehtävään Vasemmiston ministeri Merja Kyllönen. Kyllönen ei tuntunut näkevän asiassa mitään kummallista, vaan hän on puolustanut järjestelmää suoraselkäisesti.

3.) Ollilalla on kaksinkertaiset sidonnaisuudet asiaan liittyen. Shell ja Nokia. Ei ehkä paras mies johtamaan työryhmää tämän vuoksi?

4.) Lobbaavaan ”pandaryhmään” kuuluu teknologiayrityksiä, joilla on valmiudet tarjota satelliittipaikannukseen tarvittavat ohjelmistot ja laitteistot. Mukana tietenkin mm. Nokia, jolle hallitus on aiemminkin tykännyt ohjata verovaroja kun siihen tilaisuuksia on avautunut.

Tehkää näillä faktoilla mitä tahdotte; minusta ne eivät se kummempia tulkintoja kaipaa.

Piraattipuolue otti asiaan voimakkaasti kantaa jo 2011 kun sitä pantiin vireille

”Auto ei ole yksin persoona, jonka yksityisyyttä edes tarvitsee suojata.”

–Hannu Oskala, Helsingin vihreiden puheenjohtaja.